РЕГЛАМЕНТ (ЕО) № 747/2008 НА КОМИСИЯТА
от 30 юли 2008 година
за изменение на Регламент (ЕО) № 716/2007 на Европейския парламент и на Съвета относно статистиката на Общността за структурата и дейността на предприятията с чуждестранен контрол, по отношение на определенията на характеристиките и прилагането на NACE Rev. 2
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 716/2007 на Европейския парламент и на Съвета от 20 юни 2007 година относно статистическите данни на Общността за структурата и дейността на предприятията с чуждестранен контрол (1), и по-специално член 9, параграф 2, буква а) от него,
като има предвид, че:
(1)
Регламент (ЕО) № 716/2007 установява обща рамка за систематично изготвяне на статистика на Общността за структурата и дейността на предприятията с чуждестранен контрол.
(2)
Налице е необходимост да се адаптират определенията на характеристиките по отношение на променливите „научноизследователска дейност“ и „развойна дейност“ за общия модул за вътрешна статистика за предприятията с чуждестранен контрол.
(3)
Вследствие на приемането на Регламент (ЕО) № 1893/2006 на Европейския парламент и на Съвета от 20 декември 2006 година за установяване на статистическа класификация на икономическите дейности NACE Rev. 2 (2) е необходимо също така да бъдат адаптирани нивата на разбивка по дейности.
(4)
Регламент (ЕО) № 716/2007 следва да бъде съответно изменен.
(5)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 716/2007 се изменя, както следва:
1.
Раздел 2 от приложение I се заменя с текста, посочен в приложение I към настоящия регламент.
2.
Таблицата за нива 1 и 2 на разбивката по дейности, посочена в приложение III, се замества от таблицата, посочена в приложение II към настоящия регламент.
3.
Таблицата за ниво 3 на разбивката по дейности, посочена в приложение III, се замества от таблицата, посочена в приложение III към настоящия регламент.
Член 2
Държавите-членки следва да прилагат измененото с настоящия регламент приложение III към Регламент (ЕО) № 716/2007:
-
що се отнася до нива 1 и 2 - от 1 януари 2010 г. (за референтната 2010 година и за следващите години);
-
що се отнася до ниво 3 - от 1 януари 2008 г. (за референтната 2008 година и следващите години).
Член 3
Настоящият регламент влиза в сила на двадесетия ден след публикуването му в Официален вестник на Европейския Съюз.
Настоящият регламент е задължителен в своята цялост и се прилага пряко във всички държави- членки.
Съставено в Брюксел на 30 юли 2008 година.